ഉന്നത വിദ്യാഭ്യാസം വാഗ്ദാനം നല്കി 17കാരിയെ പീഡിപ്പിച്ചു, മോന്സനെതിരെ പോക്സോ കേസും കൊച്ചി: പുരാവസ്തു തട്ടിപ്പ് കേസിലെ പ്രതി മോന്സണ് മാവുങ്കലിനെതിരെ പീഡനക്കേസ് കൂടി. ഉന്നത വിദ്യാഭ്യാസം വാഗ്ദാനം നല്കി, പ്രായപൂര്ത്തിയാകാത്ത പെണ്കുട്ടിയെ പീഡിപ്പിച്ചെന്ന പരാതിയിലാണ് എറണാകുളം നോര്ത്ത് പൊലീസ് പോക്സോ കേസ് രജിസ്റ്റര് ചെയ്തത്. 2019ലാണ് കേസിനാസ്പദമായ സംഭവം നടന്നത്. മോന്സണിന്റെ വീട്ടില് ജോലിക്ക് നിന്ന എറണാകുളം സ്വദേശിനിയുടെ മകളെ കലൂരിലെ വാടക വീട്ടിലെത്തിച്ച് പീഡിപ്പിച്ചെന്നാണ് പരാതി. പൊലീസിലടക്കം ഉന്നത സ്വാധീനമുണ്ടായിരുന്ന മോന്സണെതിരെ പരാതി നല്കിയാലുണ്ടാകുന്ന ഭീതിയെ തുടര്ന്നാണ് ഇതുവരെ പൊലീസിനെ സമീപിക്കാതിരുന്നതെന്നാണ് മാതാപിതാക്കള് പറയുന്നത്. കേസിന്റെ കൂടുതല് വിവരങ്ങള് പുറത്തുവിട്ടിട്ടില്ല. അതേസമയം, രാജാന്ത്യര നിലവാരത്തില് ആരംഭിക്കാനിരുന്ന മെഡിക്കല് യൂണിവേഴ്സിറ്റിയിലേക്ക് ജോലി നല്കാമെന്ന് ഉറപ്പു നല്കി ആലപ്പുഴയില് ഉള്പ്പടെ നിര്ദ്ധന കുടുംബത്തിലെ കുട്ടികളെ മോന്സണ് ചെന്നൈയിലെത്തിച്ച് പഠിപ്പിച്ചിരുന്നു. എന്നാല് ഇതുവെറും തട്ടിപ്പാണെന്ന് തിരിച്ചറിഞ്ഞ മാതാപിതാക്കള് കുട്ടികളെ തിരിച്ചെത്തിക്കുകയാണ് ചെയ്തത്. ചെന്നൈയിലെ കേന്ദ്രത്തെ കുറിച്ചും ക്രൈംബ്രാഞ്ച് അന്വേഷിക്കുന്നുണ്ട്. അതിനിടെ, പുരാവസ്തു ഇടനിലക്കാരന് സന്തോഷ് എളമക്കര നല്കിയ കേസില് മോന്സണെ കസ്റ്റഡിയില് വാങ്ങുന്നതിനുള്ള അപേക്ഷ ക്രൈംബ്രാഞ്ച് ഇന്ന് കോടതിയില് സമര്പ്പിക്കും. അഞ്ച് ദിവസം കസ്റ്റഡി പൊലീസ് ആവശ്യപ്പെട്ടേക്കും. മൂന്ന് കോടി രൂപയുടെ പുരാവസ്തു കൈക്കലാക്കിയെന്ന് കാട്ടി കഴിഞ്ഞ മാസമാണ് സന്തോഷ് ക്രൈംബ്രാഞ്ചിന് പരാതി നല്കിയത്. പണം നല്കാനുണ്ടെന്ന് മോന്സണ് സമ്മതിച്ചിട്ടുണ്ട്. സന്തോഷിന്റെ പരാതിയില് കേസെടുത്ത ക്രൈംബ്രാഞ്ച്,മോന്സന്റെ കലൂരിലെ വാടകവീട്ടിലെ അഞ്ഞൂറിലേറെ പുരാവസ്തുക്കള് കണ്ടുകെട്ടിയിരുന്നു.മോന്സന് സ്പോണ്സര് ചെയ്ത പരിപാടികളുടെ വിശദാംശങ്ങളും അന്വേഷണസംഘം ശേഖരിച്ചു തുടങ്ങി. ഇതുസംബന്ധിച്ച് ചോദ്യം ചെയ്യലുകള് വരും ദിവസങ്ങളിലുണ്ടായേക്കുമെന്നാണ് സൂചന. മോന്സന്റെ സാമ്ബത്തിക സ്രോതസുകളും ക്രൈംബ്രാഞ്ച് അന്വേഷിക്കുന്നുണ്ട്. ഇയാളുടെ അടുപ്പക്കാരെ അന്വേഷണ സംഘം ചോദ്യം ചെയ്ത് തുടങ്ങിയിട്ടുണ്ട്. കോടികളുടെ ഇടപാട് നടത്തിയിരുന്ന മോന്സന്റെ ബാങ്ക് ബാലന്സ് ആണ് അന്വേഷണസംഘത്തെ കുഴയ്ക്കുന്നത്. പലരില് നിന്നായി വാങ്ങിയിരുന്ന പണം ഇയാള് സൂക്ഷിച്ചിരുന്നത് എവിടെയാണെന്ന് കണ്ടെത്താന് ഇനിയും ക്രൈംബ്രാഞ്ചിന് കഴിഞ്ഞിട്ടില്ല. മോസന്റെ വീട്ടില് രഹസ്യ അറയുണ്ടെന്ന വെളിപ്പെടുത്തല് മുന് ഡ്രൈവര് അജി നെട്ടൂര് കഴിഞ്ഞ ദിവസം നടത്തിയിരുന്നു. ഇതുസംബന്ധിച്ച വിവരങ്ങളും അന്വേഷണസംഘം പരിശോധിച്ച് വരികയാണ്.